**PROGRAM December 2022**

**Adventný večerný koncert**

**6. december, utorok 18:30 hod.**

**Slovenský inštitút Viedeň, Wipplingerstraße 24-26**

Príjemnú atmosféru adventného koncertného večera vytvorí netradičné spojenie spevu, kontrabasu a klavíra. Na Slovenskom inštitúte vystúpia interpreti Marianna Prievozníková Geleneky (soprán), Ján Prievozník (kontrabas) a Maroš Klátik (klavír). V prvej časti programu si budú môcť návštevníci koncertu vypočuť krásne operetné árie R. Stolza, E. Kálmána, J. Móryho a E. Lecuona. V druhej časti zaznejú známe adventné piesne a melódie, napríklad od F. Schuberta a C. Francka. Neodmysliteľnou súčasťou tohto komorného adventného koncertného večera budú tradičné vianočné slovenské koledy.

**Slovenské kvarteto vo viedenskej Altes Rathaus**

**13. december, utorok 19:00 hod.**

**Altes Rathaus, Barock Saal, 1. posch., Wipplingerstraße 8**

V rámci slávnostného podujatia „Udeľovania zlatej plakety ministra zahraničných vecí a európskych záležitostí SR“ vystúpi 13. decembra 2022 vo Viedni sláčikové Slovenské kvarteto. Podujatie, zorganizované veľvyslanectvom SR v Rakúsku v spolupráci so Slovenským inštitútom vo Viedni sa uskutoční v známych barokových priestoroch Altes Rathaus. Ocenenia budú udelené v predvečer 30. výročia vzniku Slovenskej republiky osobnostiam a inštitúciám, ktoré sa zaslúžili o rozvoj bilaterálnych vzťahov medzi Rakúskom a Slovenskom, konkrétne Dr. Richardovi Teichmannovi a Rakúsko-slovenskej spoločnosti. Slovenské kvarteto zahrá okrem iných aj diela skladateľov Iľju Zeljenku a Eugena Suchoňa.

**Vianočné vystúpenie folklórneho súboru Rozmarín s kapustnicou**

**15. december, štvrtok 18:30 hod.**

**Slovenský inštitút Viedeň, Wipplingerstraße 24-26**

Slovenský inštitút vo Viedni sa po dvoch pandemických rokoch vracia k svojmu tradičnému vianočnému podujatiu so symbolickým názvom „Vianočná kapustnica s Rozmarínom“, ktorým sa vždy na záver roka lúčil so svojím verným publikom. Ide o vystúpenie Detského a mládežníckeho tanečného folklórneho súboru Rozmarín z Viedne s vianočnými koledami spolu s podávaním vianočnej kapustnice, ako tradičného slovenského jedla počas sviatkov. V programe súboru Rozmarín na úvod zaznejú čarovné tóny fujary s melódiami z Podpoľania a tanec najmenších detí na tóny piesne Čerešničky, čerešne. Program pokračuje tancami z východného Slovenska - Lapkanou polkou a dievčenským tancom Karička a potom viacerými vianočnými koledami. Deti si na záver spolu s publikom a v sprievode huslí zaspievajú najznámejšiu vianočnú pieseň Tichá noc.

**Pokračovanie výstavy fotografií Karola Kállaya**

**do 13. januára 2023**

**Slovenský inštitút Viedeň, Wipplingerstraße 24-26**

Výstava jedného z najznámejších slovenských fotografov - Karola Kállaya s názvom „Súvislosti“, inštalovaná na Slovenskom inštitúte od 8. novembra, je pre veľký záujem rakúskej verejnosti predĺžená až do januára 2023. Fotografická legenda Karol Kállay začal fotiť vo veku 16 rokov a hneď získal prvú cenu v celoštátnej súťaži za snímku „The Asphalt Workers“. Zbieral jedno ocenenie za druhým. V polovici 50. rokov Kállay zmenil prístup k fotografovaniu módy, keď vzal modelky z ateliéru do reálneho sveta. Bol pozvaný fotografovať do Moskvy, Berlína, Prahy a Paríža. Kállay miloval svetlo a svetlo milovalo jeho. Považoval sa za všestranného fotografa do každého počasia, ktorý dokáže profesionálne slúžiť všetkým žánrom. A bola to pravda. Kállay bol aj vynikajúcim reportérom a autorom početných fotopublikácií. Svoje fotografie prezentoval na desiatkach výstav na Slovensku i v zahraničí. Kurátorom výstavy je PhDr. Marián Pauer.